༈ བླ་མ་དང་དཀོན་མཆོག་གསུམ་ལ་ཕྱག་འཚལ་ལོ། །རྗེ་མཉམ་མེད་ཀྱི་བླ་མ་རིན་
པོ་ཆེ། །ཐུགས་ཆོས་ཀྱི་ངང་ལས་མ་གཡོས་པར། །ཕྱོགས་མེད་དུ་འགྲོ་དོན་རྒྱུན་ཆགས་ཀྱིས། །
དཔག་མེད་གདུལ་བྱ་འདྲེན་མཛད་པ། །མཉམ་མེད་ཆོས་ཀྱི་རྗེ་ལ་འདུད། །རྒྱུན་ཆད་མེད་པར་
བྱིན་གྱིས་རློབས། །མཁའ་ལ་སྐྲ་འཛིངས་སྣང་བ་འདི། །མིག་བད་ཀན་གྱི་ནད་ཀྱིས་བསྒྲིབས་
པས་ལན། །བད་ཀན་གྱི་རབ་རིབ་དག་ཙམ་ན། །མཁའ་ལ་སྐྲ་ཤད་སྣང་བ་མེད། །ཡུལ་སྣ་
ཚོགས་ལ་ཆགས་སྡང་སྐྱེ་བ་འདི། །བློ་བདེན་འཛིན་གྱི་ནད་ཀྱིས་བསྒྲིབས་པས་ལན། །བདེན་
འཛིན་གྱི་ཞེན་པ་དག་ཙམ་ན། །ཕན་གནོད་ལ་ཆགས་སྡང་སྐྱེ་བ་མེད། །སྣང་བ་ལ་བདེན་
འཛིན་སྤོང་བ་ནི་ཤིན་ཏུ་གཅེས། །ཡུལ་ཟླ་གཅིག་ལ་གཉིས་སུ་སྣང་བ་འདི། །རང་མིག་གི་
དབང་༴
་པོ་བཙིར་བས་ལན། །མིག་གི་དབང་པོར་རང་སར་བཞག་ཙམ་ན། །ཟླ་གཅིག་
གཉིས་སུ་མཐོང་བ་མེད། །ཡུལ་ཕྱི་རོལ་གྱི་ལོག་སྒྲུབ་སྣ་ཚོགས་འདི། །རང་ང་རྒྱལ་གྱི་ཁོང་
ཡུས་ཆེས་པས་ལན། །ང་རྒྱལ་གྱི་ཁོང་ཡུས་སྤངས་ཙམ་ན། །རྐྱེན་ལོག་སྒྲུབ་ལམ་གྱི་གྲོགས་སུ་
འཆར། །ང་ རྒྱལ་ གྱི་ ཁོང་ ཡུས་ སྤོང་ བ་གཅེས། །ཆུ་རྒྱ་མཚོ་ཆེ་ལས་འཕྱོང་བའི་ཉ། །རྐན་
ལ་
-52-

གསུང་ཐོར་བུ་ལས་བསླབ་བྱ་དང་བློ་སྦྱོང་ཞལ་གདམས་སོགས་ཀྱི་སྐོར།
ལྕགས་ཀྱུ་རྣོན་པོས་ཕུག་པ་འདི། །རང་ཟས་ལ་སྲེད་པ་ཆེས་ལས་ལན། །སྲེད་ཞེན་གྱི་ཟས་ལ་
མ་རྒྱུགས་ན། །ལྕགས་ཀྱུས་ཡ་རྐན་ཕུག་པ་མེད། །ཡུལ་མཐུན་རྐྱེན་གྱི་འཁོར་བར་འཛིན་པ་
འདི། །རང་འདོད་ཡོན་ལ་སྲེད་པ་ཆེས་པས་ལན། །འདོད་ཡོན་ལ་སྲེད་པ་སྤངས་ཙམ་ན། །ཡུལ་
རྐྱེན་ངན་ལམ་གྱི་གྲོགས་སུ་འཆར། །འདོད་ཡོན་སྤྱོད་ཀྱང་ཞེན་མེད་ཤིན་ཏུ་གཅེས། །ལུས་
སྟོབས་རྩལ་རྒྱས་པའི་རྟ་ཕོ་དེ། །རང་འདོད་པར་བགྲོད་པར་མི་ནུས་པ། །རྐང་ལག་ལྕགས་
སྒྲོགས་གིས་བཅིངས་པས་ལན། །ལྕགས་མེད་ཀྱི་རྟ་ཕོ་གང་འདོད་འགྲོ། །ཐོས་བསམ་གྱི་ལུས་
སྟོབས་རྒྱས་པའི་མི། །གནས་ཐར་པའི་གྲོང་དུ་མི་བགྲོད་པ། །རྒྱུད་ལེ་ལོའི་སྒྲོག་གིས་བཅིངས་
པས་ལན། །དྲག་ལ་རྒྱུན་ཆགས་ཀྱི་བརྩོན་འགྲུས་ཤིན་ཏུ་གཅེས། །ཞེས་པ་མཁན་ཆེན་ལོཙྪ་བ་
བྱང་ཆུབ་རྩེ་མོའི་དྲི་བའི་ལན་དུ་ཆོས་སྨྲ་བའི་བཙུན་པ་ཐོགས་མེད་ཀྱིས་དངུལ་ཆུའི་ཆོས་རྫོང
དུ་བཀོད་པའོ། །ཤུ་བྷཾ།། །།